ROZHODNUTIE RADY
zo 14. apríla 2005,
ktorým sa členské štáty oprávňujú ratifikovať v záujme Európskeho spoločenstva Dohovor Medzinárodnej organizácie práce o dokladoch totožnosti námorníkov (Dohovor č. 185)
(2005/367/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 62 bod 2 písm. b) bod i) v spojení s článkom 300 ods. 2 prvý pododsek prvá veta a odsekom 3 prvý pododsek,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Európske spoločenstvo pracuje v prospech vytvorenia slobodného, bezpečného a spravodlivého priestoru, založeného, okrem iného, na spoločnej vízovej politike.
(2)
Dohovor č. 185 Medzinárodnej organizácie práce (ďalej ILO) o dokladoch totožnosti námorníkov (revidovaný) bol prijatý 19. júna 2003 v rámci Generálnej konferencie ILO, zvolanej v Ženeve Správnou radou Medzinárodného úradu práce.
(3)
Uvedený dohovor je cenným prínosom k zvýšeniu bezpečnosti v námornom sektore na medzinárodnej úrovni a k podpore vhodných životných a pracovných podmienok pre námorníkov a je teda žiaduce, aby boli jeho ustanovenia uplatňované čo najskôr. Niektoré články dohovoru však spadajú do kompetencie Spoločenstva vo veci víz.
(4)
Spoločenstvo nemôže ratifikovať tento Dohovor, jeho súčasťou môžu byť iba členské štáty.
(5)
V dôsledku toho by teda Rada mala oprávniť členské štáty viazané pravidlami Spoločenstva vo veci víz, založenými na Zmluve, ratifikovať Dohovor v záujme Spoločenstva, za podmienok uvedených v tomto rozhodnutí.
(6)
V súlade s článkom 1 protokolu o postavení Spojeného kráľovstva a Írska, pripojeného k Zmluve o Európskej únii a k Zmluve o založení Európskeho spoločenstva, sa Írsko a Spojené kráľovstvo nepodieľajú na prijatí tohto rozhodnutia. Následkom toho a bez ujmy na článok 4 uvedeného protokolu, toto rozhodnutie sa nevzťahuje na Írsko ani na Spojené kráľovstvo.
(7)
V súlade s článkom 4 protokolu o postavení Dánska, pripojeného k Zmluve o Európskej únii a k Zmluve o založení Európskeho spoločenstva, je Dánsko adresátom tohto rozhodnutia,
PRIJALA TOTO ROZHODNUTIE:
Článok 1
Členské štáty sú oprávnené ratifikovať Dohovor o dokladoch totožnosti námorníkov prijatý 19. júna 2003.
Text dohovoru je pripojený k tomuto rozhodnutiu.
Článok 2
Toto rozhodnutie je určené členským štátom v súlade so Zmluvou o založení Európskeho spoločenstva.
V Luxemburgu 14. apríla 2005